༄༅། །བིརཱཌཏྣོལྐནཱམབཛྲམཧཱཀཱལཔཉྫརརྱནཱཐདཤཀྲོདྷཱཤྩསཧཻརཀྵསྱཙཀྲཾལེཁནོབླཱཡཔྲཏིཥྛཤྩསཧཻབིདྷྱསྟི།།
༄༅། །རྡོ་རྗེ་ནག་པོ་ཆེན་པོ་གུར་གྱི་མགོན་པོ་ཁྲོ་བོ་བཅུ་དང་བཅས་པའི་སྲུང་བའི་འཁོར་ལོ་འདྲི་ཚུལ་རབ་གནས་དང་བཅས་པའི་ཆོ་ག་རྣམ་གསལ་རིན་ཆེན་སྒྲོན་མ་ཞེས་བྱ་བ་བཞུགས་སོ།། གང་གི་གསང་གསུམ་གར་དགུའི་ཉམས་ཀྱི་འགྱུར། །ཡིད་ལ་བྱས་ཙམ་མི་མཐུན་ཕྱོགས་ཀུན་ལས། །རྣམ་པར་རྒྱལ་བྱེད་བླ་མ་ནག་པོ་ཆེས། །བྱང་ཆུབ་བར་དུ་འབྲལ་མེད་རྗེས་གཟུང་གསོལ། །ཧེ་རུ་ཀ་དཔལ་དད་སྒྲོལ་ས་སྐྱ་པར། །བཀའ་བབས་བསྟན་སྲུང་རྡོ་རྗེ་གུར་མགོན་གྱི། །གདམས་པ་ལས་བྱུང་རང་གཞན་མི་མཐུན་ཕྱོགས། །སྲུང་སྐྱོབ་འཁོར་ལོ་རབ་གནས་རྣམ་གསལ་བགྱི། །དེ་ལ་འདིར་རྡོ་རྗེ་ནག་པོ་ཆེན་པོའི་ཆོས་སྐོར་དུ་བྲིས་པའི་འཁོར་ལོ་ཇག་པ་བཀྱེ་ཞེས་འབྱུང་བ་ལས་འཕྲོས་པའི་སྲུང་བའི་འཁོར་ལོ་ལ་བརྟེན་ནས་རང་གཞན་གྱི་དོན་སྒྲུབ་པར་འདོད་པས། འཁོར་ལོ་བྲི་བ་དང་། རབ་གནས་ཇི་ལྟར་བྱ་བའོ། །དང་པོ་ནི། བྲི་བའི་གཞི་གྲོ་གའམ་ཤོག་བུ་ལ་འཁོར་ལོ་རྩིབས་བཅུ་པ་སྟེ། དེའང་ཆེ་ཆུང་ཇི་ལྟར་རིགས་པའི་ཚད་ཀྱིས་བསྐོར་བ་ལྟེ་བ། དེའི་ཕྱིར་སོར་གང་ཙམ་བསྐོར་བ་མུ་ཁྱུད་དང་། དེའི་ཕྱིར་སོར་གཉིས་ཙམ་བསྐོར་བ་ལ་རྩིབས་བཅུ་ཆ་མཉམ་པར་བགོས་ཏེ་རྩིབས་ཀྱི་རྩེ་མོ་ཅུང་ཟད་རྣོ་བ་ཅན་དུ་བྱ། དེའི་ཕྱིར་སོར་རེ་ཙམ་གྱི་ཚད་ཀྱིས་མུ་ཁྱུད་རིམ་པ་བཞིས་བསྐོར་བ་བྲི། འཁོར་ལོའི་ལྟེ་བ་དང་རྩིབས་རྣམས་ཀྱི་དབུས་སུ་ཧཱུྃ་རེ་བྲི། ཧཱུྃ་རྣམས་ཀྱི་མདུན་ཕྱོགས་ནས་བཟུང་སྟེ། ལྷ་སྔགས་ཡི་གེ་བདུན་པའི་མཇུག་ཏུ་ལས་གང་ཡིན་དེའི་སྤེལ་ཚིག་འདྲི་སྟེ། དཔེར་ན་རང་གི་ལུས་ལ་འདོགས་རྒྱུའི་སྐབས་ཡིན་ན། རྣལ་འབྱོར་པ་བདག་གིས་བྱང་ཆུབ་སྒྲུབ་པ་ལ་ལྷ་སྲིན་སྡེ་བརྒྱད་མི་དང་མི་མ་ཡིན་པའི་གནོད་པ་དང་ནད་དང་གདོན་དང་བར་དུ་གཅོད་པ་ཐམས་ཅད་ཀྱིས་མི་ཚུགས་པར་སྲུངས་ཤིག་རཀྵ་རཀྵཿཞེས་སམ། གཞན་ལ་འདོགས་རྒྱུ་ཡིན་ན། འདི་འཆང་བ་པོའི་ལུས་ངག་ཡིད་གསུམ་ལ་མི་དང་མི་མ་ཡིན་པའི་གནོད་པ་དང་བར་དུ་གཅོད་པ་ཐམས་ཅད་ཀྱིས་མི་ཚུགས་པར་ཞེས་སམ། སེར་བ་སྲུང་བ་ལྟ་བུའི་སྐབས་ཡིན་ན། ཡུལ་ཕྱོགས་འདིར་སེར་བ་སེར་བྱེད་ལྷ་སྲིན་སྡེ་བརྒྱད་ཀྱི་གནོད་པ་ཐམས་ཅད་ཀྱིས་མི་ཚུགས་པར་སྲུངས་ཤིག་རཀྵ་རཀྵཿཞེས་པའམ། རིམས་ནད་སྲུང་བའི་སྐབས་ཡིན་ན། ཡུལ་ཕྱོགས་འདིར་རིམས་ནད་ཡམས་ནད་འགོ་བའི་རིགས་དང་ནད་བདག་ཕོ་མོའི་གནོད་པ་ཐམས་ཅད་ཀྱིས་མི་ཚུགས་པར་སྲུངས་ཤིག་རཀྵ་རཀྵཿཞེས་པ་ལྟ་བུ་སྐབས་གང་ཡིན་གྱི་ཁ་བསྒྱུར་ཤེས་པར་བྱའོ། །སྤེལ་ཚིག་རྒྱས་བསྡུས་གང་ཡིན་དེ་དག་ཀྱང་ཡིག་འགོ་ཕྱིར་བསྟན་དུ་མདུན་ནས་བསྐོར་བ་ཕྲེང་རེ་ལ་མ་ཚུད་ཀྱང་ནང་དུ་རིམ་པ་ཉིས་སྦྲགས་སུམ་སྦྲགས་བྱས་ཏེ་བྲི། རྩིབས་ཀྱི་རྩ་བའི་མུ་ཁྱུད་དག་ལའང་དེ་ལྟར་དུ་བྱ། རྩིབས་བར་རྣམས་སུ་ཕྲེང་དུ་བྱས་ལ་བྲི། ཕྱིའི་མུ་ཁྱུད་གཉིས་ཀྱི་ནང་མ་ལ་ཤཱ་ས་ན་དང་ཡི་གེ་བཅུ་གཉིས་མའི་རྗེས་སུ་ཆེ་གེ་མོ་ལ་གཞན་གྱིས་བརྩམས་པའི་བྱད་ཁ་གཏད་ཁྲམ་གྱི་གནོད་པ་དང་། གདོན་བགེགས་ཀྱི་གནོད་པས་མི་ཚུགས་པར་སྲུངས་ཤིག་རཀྵ་རཀྵཿཞེས་པ་ལྟ་བུ་བཏགས་པ། མུ་ཁྱུད་གཉིས་པ་ལ་རྟེན་འབྲེལ་སྙིང་པོ། གསུམ་པ་ལ་རྡོ་རྗེའི་རྭ་བ། བཞི་པ་ལ་མེ་རིས་བྲིའོ། །དེ་བཞིན་དུ་རྒྱས་པའི་འཁོར་ལོ་ནི། གྲོ་གའམ་རས་སམ་ཤོག་བུ་ལ་གི་ཝཾ་གི་ཁུ་བས་བྲི་ཞིང་། ལྷ་སྔགས་ཀྱི་མཇུག་ཏུ་སྤེལ་ཚིག་འདི་འཆང་བ་པོའམ་ཆེ་གེ་མོའི་ཚེ་དང་བློ་གྲོས་དང་བསོད་ནམས་དཔལ་འབྱོར་ཐམས་ཅད་པུཥྚིཾ་ཀུ་རུ་སྭཱ་ཧཱ་ཞེས་པ་ལྟ་བུར་བསྒྱུར། དབང་ལ་རྒྱ་སྐྱེགས་ཀྱི་ཁུ་བའམ་ཙནྡན་དམར་པོའི་ཁུ་བས་བྲི་ཞིང་སྤེལ་ཚིག་འདི་འཆང་བ་པོའམ་ཆེ་གེ་མོའི་དབང་དུ་ཁམས་གསུམ་གྱི་སྐྱེ་འགྲོ་ཐམས་ཅད་ཅེས་སམ། མཁས་པ་དང་རྒྱལ་པོ་དང་བློན་པོ་དང་། སྟོབས་ལྡན་དང་འབྱོར་ལྡན་གྱིས་མཚོན་པའི་འགྲོ་བ་ཐམས་ཅད་ཝ་ཤཾ་ཀུ་རུ་སྭཱ་ཧཱ། ཞེས་བསྒྱུར། བཟློག་པའི་འཁོར་ལོ་འདྲི་བའི་ཞལ་ཤེས་ནི། འདིར་མ་སྤྲོས་པས་གཞན་དུ་གསལ་ལོ། །དེ་ལྟར་ཚུལ་བཞིན་བྲིས་པ་ལ་དམ་རྫས། གུ་གུལ། སྔགས་ཐུན་གྱི་ཡུངས་ཀར་དང་། སྲུང་འཁོར་སྤྱི་རྫས་དྲི་བཟང་སོགས་ཀྱིས་ལེགས་པར་བྱུག་གོ །གཉིས་པ་ནི། འཁོར་ལོ་རྣམས་ཟངས་གཞོང་ལ་སོགས་པའི་སྣོད་དུ་བཞག་ལ། འབྱོར་ན་ཉེར་སྤྱོད་དང་བསྒྲུབས་པའི་བུམ་ཆུ། མེ་ལོང་ཁྲུས་དར། སྦྱོང་བའི་ཡོ་བྱད། རང་གི་མདུན་དུ་ནང་མཆོད་རྡོ་རྗེ་དྲིལ་བུ། འཐོར་རྒྱུའི་འབྲུ་གཙང་མ་རྣམས་བཞག་གོ །རང་ཉིད་སྐྱབས་འགྲོ་སེམས་བསྐྱེད་ནས་བཟུང་སྟེ། ཀྱེ་རྡོ་རྗེའམ་བྲག་རྫོང་མའི་བདག་བསྐྱེད་བསྒོམ་བཟླས་ལྷ་ཉེར་བསྡུའི་བར་ཉམས་སུ་བླང་། གལ་ཆེ་ན་ལས་བུམ་དུ་བདུད་རྩི་འཁྱིལ་པ་བསྐྱེད་བཟླས་མཆོད་བསྟོད་དང་བཅས་པས་བསྒྲུབས་ནས་ཞུ་བ་ལས་བྱུང་བའི་བུམ་པའི་ཆུར་བལྟ། གློ་བུར་དུ་དགོས་པའི་ཚེ་ཡིན་ན་རང་ཉིད་སྐད་ཅིག་གིས་ལྷར་གསལ་བཏབ་ཀྱང་རུང་ངོ་། །སྦྱང་བ་གསུམ་སྤྱི་ལྟར་ལས། དེང་འདིར་རྟེན་འབྲེལ་སྲུང་བའི་འཁོར་ལོ་ལ་རབ་ཏུ་གནས་པར་བྱེད་པ་ལ་མི་མཐུན་པ་བརྩམས་པའི་ཞེས་སོགས་དང་། དྲག་པོའི་སྐབས་སུ་རབ་ཏུ་གནས་པར་བྱེད་པ་ལ་བར་དུ་གཅོད་པར་བརྩམས་པའི་སོགས་དང་། ཡི་དམ་གྱི་སྔགས་དང་ཤཱ་ས་ན་བརྗོད་པས་བགེགས་བསྐྲད། དེ་ནས་མེ་ལོང་ལ་གཟུགས་བརྙན་འཆར་དུ་བཅུག་པ་ལ། ཇི་ལྟར་བལྟམས་པ་སོགས་ཚིགས་བཅད་བཞི་སྔགས་དང་བཅས་པས་མཆོག་ཁྲུས་སྐུ་ཕྱི་བ་དང་བཅས་པ་བྱས་པའི་ཁྲུས་ཆུས། སྲུང་འཁོར་ལ། སྤྲོ་ན་ཕ་རོལ་ཕྱིན་དྲུག་གི་ཚིགས་བཅད་ལ་ཁྲུས་སྔགས་བཏགས་པ་དང་། ཇི་ལྟར་བལྟམས་པ་སོགས་ཚིགས་བཅད་བཞིས་ཁྲུས་དང་སྐུ་ཕྱི་བ་དང་བཅས་པ་བྱའོ། །དེ་ནས་འཁོར་ལོ་རྣམས་ལས་བུམ་གྱི་ཆུ་ཡོད་པའི་སྐབས་ཡིན་ན་དེ་དང་སྔགས་ཀྱིས་བསང་། སྭ་བྷཱ་ཝ་སོགས་ཀྱིས་སྦྱངས། བྲིས་པའི་འཁོར་ལོ་རྣམས་མི་དམིགས་ཏེ་སྟོང་པར་གྱུར། སྟོང་པའི་ངང་ལས་འཁོར་ལོའི་གྲངས་དང་མཉམ་པའི་སུཾ་ལས་རྡོ་རྗེའི་བྲག་རྫོང་དམར་ནག་སོགས་ནས་རྟེན་དང་བརྟེན་པར་བཅས་པའི་ཁྲོ་བོ་བཅུ་གཅིག་བསྐྱེད་ལ་གནས་གསུམ་བྱིན་གྱིས་བརླབས་ནས་ཡེ་ཤེས་པ་སྤྱན་དྲངས་བསྟིམ་པ་རྣམས་སྒྲུབ་ཐབས་ལྟར་བྱ། སླར་ཡང་རང་གི་སྙིང་ག་ནས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའི་ཚོགས་བསམ་གྱིས་མི་ཁྱབ་པ་རྣམས་ཀྱང་སྤྱན་དྲངས་ནས་ཛཿཧཱུྃ་བཾ་ཧོཿཞེས་ཡང་ཡང་བརྗོད་པས་བསྟིམ། ལྷ་ཐམས་ཅད་ཀྱི་དཔྲལ་བར་ཨོཾ་ལས་འཁོར་ལོ་དཀར་པོ་ཨོཾ་གྱིས་མཚན་པ་སོགས་ཀྱིས་གནས་གསུམ་དུ་མཚན་མ་གསུམ་ས་བོན་དང་བཅས་པ་གསལ་བཏབ། སླར་ཡང་རང་གི་སྙིང་ག་ནས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་སྤྱན་དྲངས། དེ་བཞིན་གཤེགས་པ་ཐམས་ཅད་ཀྱིས་འདི་རྣམས་ལ་མངོན་པར་དབང་བསྐུར་དུ་གསོལ་ཞེས་གསོལ་བ་བཏབ་པས། དེ་རྣམས་ཀྱིས་ཨོཾ་བཛྲཱི་བྷ་ཝ་ཨ་བྷི་རིཉྩ་ཧཱུྃ་ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག ཆུའི་ལྷག་མ་ཡར་ལུད་པ་ལས་ལྷ་ཐམས་ཅད་ཀྱི་སྤྱི་བོར་མི་བསྐྱོད་པས་དབུར་བརྒྱན། རྡོ་རྗེ་དང་སྤྱན་གྱི་ཕྱག་རྒྱས་སྤྱན་དབྱེ་བའི་ཚུལ་དང་། ཀུན་མཁྱེན་ཡེ་ཤེས་སྤྱན་ལྡན་སོགས་ནས་མཐུ་ཕུན་སུམ་ཚོགས་པ་དང་ལྡན་པར་གྱུར་ཅིག་ཅེས་པའི་བར་ལན་གསུམ་གྱིས་སྤྱན་དབྱེ། དངོས་སུ་བཤམས་པའི་མཆོད་པ་ཡོད་ན་བྱིན་རླབས་བླ་མེད་སྤྱི་ལྟར་བྱས་ལ། ཨོཾ་ཤྲཱི་མ་ཧཱ་ཀཱ་ལ་ས་པ་རི་ཝཱ་ར་སོགས་རེ་རེའི་འགོར་སྦྱར་བའི་ཆུ་གཉིས་ཉེར་སྤྱོད་ཀྱིས་མཆོད། མཚན་སྔགས་ལ་འབྲུ་གསུམ་བཏགས་པའི་ནང་མཆོད་དབུལ། སྲིན་པོའི་གཟུགས་ཀྱིས་སོགས་སམ། ཧཱུྃ་ཡིག་མ་ཤླཽ་ཀ་གསུམ་མམ་གཅིག་གང་རུང་གིས་བསྟོད། གཏོར་མ་བྱིན་རླབས་རྒྱས་པའམ། བསྡུ་ན་ཨོཾ་ཨཱཿཧཱུྃ་ཧོཿཧ་ཧོཿཧྲཱིཿལན་གསུམ་གྱིས་ཡེ་ཤེས་ཀྱི་བདུད་རྩིར་བྱས་ལ། ཤཱ་ས་ནའམ་མཚན་སྔགས་ལ་ན་མཿསརྦ་ཏ་ཐཱ་ག་ཏ་སོགས་བཏགས་པ་ལན་གསུམ་མམ་བདུན་གྱིས་ཕུལ་ལ་ཕྱི་ནང་གི་མཆོད་པ་དང་བསྟོད་པ་སྔར་བཞིན་དང་། དཔལ་ལྡན་མགོན་པོ་འཁོར་དང་བཅས་པ་རྣམས། ཕྱི་ནང་གསང་བའི་སོགས་ནས་བསྟན་པ་རྒྱས་པའི་ཕྲིན་ལས་མཛོད་ཅེས་དང་། དགོས་ཆེད་གང་ཡིན་གྱི་ཕྲིན་ལས་སྒྲུབ་པར་གསོལ། རྡོ་རྗེ་ནག་པོ་ཆེན་པོ་འཁོར་དང་བཅས་པ་འོད་དུ་ཞུ་བ་ལས་བྱུང་བའི་དབྱངས་དང་གསལ་བྱེད་ཀྱི་རང་བཞིན་ས་བོན་དང་རྩ་སྔགས་དང་། སྙིང་པོ་དང་ཉེ་སྙིང་སོགས་ཡི་གེའི་རྣམ་པ་དང་ལྟེ་བ་དང་མུ་ཁྱུད་དང་། རྡོ་རྗེའི་རྭ་བ་མེ་རི་ལ་སོགས་པ་བྲིས་པའི་འཁོར་ལོ་རྣམས་ཀྱི་རྣམ་པ་ཇི་ལྟ་བ་བཞིན་དུ་གྱུར། ཅེས་དང་། སླར་ཡང་རང་གི་སྙིང་ག་ནས་འོད་ཟེར་འཕྲོས་པས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་འཁོར་ལོའི་རྣམ་པ་དཔག་ཏུ་མེད་པ་ཨོཾ་བཛྲ་ས་མཱ་ཛཿཞེས་པས་སྤྱན་དྲངས་ནས་གོང་བཞིན་ཡི་གེ་བཞིས་འཁོར་ལོ་རྣམས་ལ་གཉིས་སུ་མེད་པར་བསྟིམ། སྤྲོ་ན་ཡི་གེ་བདུན་པའི་མཇུག་ཏུ་ཡུལ་ཕྱོགས་འདིར་རམ་འཆང་བ་པོའི་སོགས་འཁོར་ལོའི་སྤེལ་ཚིག་གང་བཀོད་པ་དང་མཐུན་པར་གནོད་པ་ཐམས་ཅད་ཀྱིས་མི་ཚུགས་པར་སྲུངས་ཤིག་རཀྵ་རཀྵཿཞེས་པ་ཅི་ནུས་དང་། ཡེ་དྷརྨཱ་ཉེར་གཅིག་ཙམ་བཟླས་ཏེ་ནུས་པ་བསྐྱེད། དེ་ནས་འབྲུ་གཙང་མ་ལ་རྟེན་འབྲེལ་སྙིང་པོ་བཟླས་ཏེ། ཕྱོགས་བཅུ་ན་བཞུགས་པའི་སོགས་ནས། བྱེ་བྲག་ཏུ་རྟེན་འབྲེལ་སྲུང་བའི་འཁོར་ལོ་འདི་རྣམས་ལ་བསྐྱེད་ཅིང་སྤྱན་དྲངས་ནས་བསྟིམ་པའི་ལྷ་ཚོགས་ཐམས་ཅད་ཇི་སྲིད་ས་ཆུ་མེ་རླུང་གི་འབྱུང་བའི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་རྣལ་འབྱོར་པ་བདག་གིས་བྱང་ཆུབ་སྒྲུབ་པ་ལ་ལྷ་སྲིན་སྡེ་བརྒྱད་མི་དང་མི་མ་ཡིན་པའི་གནོད་པ་དང་། ནད་དང་གདོན་བགེགས་བར་དུ་གཅོད་པ་ཐམས་ཅད་ཀྱིས་མི་ཚུགས་པར་བསྲུང་བ་དང་བསྐྱབ་པ་དང་སྦ་བར་མཛད་དུ་གསོལ། ཞེས་སམ། འདི་འཆང་བ་པོ་རྣམས་ཀྱི་ལུས་ངག་ཡིད་གསུམ་ལ་མི་དང་མི་མ་ཡིན་པའི་གནོད་པ་དང་། ནད་དང་གདོན་དང་བར་དུ་གཅོད་པ་ཐམས་ཅད་ཀྱིས་ཞེས་སམ། སྲུང་བའི་འཁོར་ལོ་འདི་དག་གང་དང་གང་དུ་བཞུགས་པའི་ཡུལ་ཕྱོགས་དེ་དང་དེ་དག་ཀུན་ཏུ་སད་དམ་སེར་བ་སེར་བྱེད་ལྷ་སྲིན་སྡེ་བརྒྱད་ཀྱི་གནོད་པ་ཞེས་སམ། རིམས་ནད་ཡམས་ནད་འགོ་བའི་རིགས་དང་ནད་བདག་ཕོ་མོའི་གནོད་པ་ཐམས་ཅད་ཀྱིས་མི་ཚུགས་པར་བསྲུང་བ་དང་བསྐྱབ་པ་དང་སྦ་བར་མཛད་དུ་གསོལ། ཞེས་བརྗོད་ཅིང་མེ་ཏོག་འཐོར་བ་དང་བཅས་ཏེ། ཨོཾ་སུ་པྲ་ཏིཥྛ་སོགས་དང་རྟེན་འབྲེལ་སྙིང་པོ་བརྗོད་དོ། །དེ་ལྟ་བུའི་སྐབས་སུ་གང་བབས་ཁ་བསྒྱུར་དང་བཅས་ཏེ་བརྟན་བཞུགས་ལན་གསུམ་མམ་མང་དུ་བརྗོད་པ་ནི་རབ་ཏུ་གནས་པའི་དངོས་གཞི་ཡིན་པས་གལ་ཆེ། སླར་ཡང་འཁོར་ལོ་ལ། ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏཱིཙྪ་སྭཱ་ཧཱ། དེ་བཞིན་དུ་ཀུན་ལ་སྦྱར་བའི་ཨོཾ་བཛྲ་ཤབྡ་ཨཱཿཧཱུྃ་དང་གྷཎྜེ་ར་ཎི་རོལ་མོ་བཅས་དང་། དག་པས་འདོད་ཆགས་བྲལ་བའི་རྒྱུ། །ཞེས་སོགས་དང་། བསྟོད་པར་འོས་པ་ཐམས་ཅད་ལ། །ཞེས་སོགས་ཀྱིས་བསྟོད། དྲིལ་གསིལ་མེ་ཏོག་འཐོར་བ་དང་བཅས་ཏེ། ཕུན་སུམ་ཚོགས་པ་སོགས་དང་། ཆེ་བའི་ཆེ་མཆོག་ལ་སོགས་པ་བཀྲ་ཤིས་རྒྱས་པར་བརྗོད་ཅིང་མེ་ཏོག་གིས་ཆར་དབབ་བོ། །དེ་བཞིན་དུ་རྒྱས་པ་དང་དབང་དང་བཟློག་པ་རྣམས་ཀྱིའང་སྤེལ་ཚིག་གི་ཁྱད་པར་གྱི་ཁ་བསྒྱུར་ཙམ་མིན་པ་རབ་གནས་ཀྱི་ཆོ་ག་ནི་འདི་ཁོ་ནས་འགྲུབ་བོ། །དེ་ནས་འཁོར་ལོ་དེ་ལག་ལེན་ལྟར་བལྟབས། སྐུད་པ་སྣ་ལྔས་ལེགས་པར་དཀྲིས་ཏེ། སྐྱེས་པའི་དཔུང་པ་གཡས་དང་། བུད་མེད་ཀྱི་གཡོན་སོགས་དང་། སེར་བ་བསྲུང་བའི་ཕྱིར་ཡིན་ན། སཱཙྪ་རབ་གནས་ཅན་གྱི་ནང་དུ་བཅུག་ལ། དེའི་རྒྱུན་ལམ་གང་ཡིན་དེར་གཞན་གྱིས་མི་མཐོང་བར་ལག་ལེན་ལྟར་འཇོག་གོ །དེ་ལྟར་བྱས་པས་རང་ཕྱོགས་བསྲུང་བ་དང་གཞན་ཕྱོགས་ཀྱི་གནོད་པ་ཕྱིར་བཟློག་པའི་མཆོག་ཏུ་འགྱུར་རོ། །སྨྲས་པ། རང་གཞན་བྱང་ཆུབ་སྒྲུབ་ལ་ཕྲག་དོག་ཆང་། །ཆེར་མྱོས་འཇིག་རྟེན་ལྷ་འདྲེ་སྐྱབས་བཟུང་ནས། །མཐུ་གཏད་ངན་སྔགས་མཚོན་ཆར་ཕབ་གྱུར་ཀྱང་། །བསྙེངས་བྲལ་རྡོ་རྗེའི་ཡ་ལད་སུ་ཞིག་གཞོམ། །མཁས་གྲུབ་གཞུང་དོན་ཚད་མ་མི་འགལ་བར། །གབ་སྦས་རྣམ་གསལ་མི་འགྱུར་རིན་ཆེན་གྱི། །སྒྲོན་མ་དར་བབ་བྱེད་པོ་སུ་ཞིག་ཅེས། །གདོང་དྲུག་ལེགས་བྲིས་འདུན་སར་གཏམ་དུ་གླེང་། །རྟེན་འབྲེལ་ཟབ་མོའི་སྲུང་བ་རབ་གནས་བཅས། །བརྒྱུད་པའི་གསུང་གིས་ལེགས་ཕྱེ་དགེ་བ་གང་། །རྡོ་རྗེའི་ཐེག་པའི་སྣོད་གྱུར་རིགས་ཀྱི་བུའི། །སྒོ་གསུམ་གཞོམ་བྲལ་རྡོ་རྗེ་འགྲུབ་ཕྱིར་བསྔོ། །ཅེས་རྡོ་རྗེ་ནག་པོ་ཆེན་པོ་གུར་གྱི་མགོན་པོ་ཁྲོ་བོ་བཅུ་དང་བཅས་པའི་སྲུང་བའི་འཁོར་ལོ་འདྲི་ཚུལ་རབ་གནས་དང་བཅས་པའི་ཆོ་ག་རྣམ་གསལ་རིན་ཆེན་སྒྲོན་མ་ཞེས་བྱ་བ་འདི་ནི། དབོན་སྟོད་ཆོས་རྗེ་བསྟན་པ་བློ་གྲོས་པའི་གསུང་གིས་བསྐུལ་ངོར། བནྡེ་ཚུལ་ཁྲིམས་རིན་ཆེན་དུ་བོད་པས་ལྷུན་གྲུབ་སྟེང་གི་རྒྱལ་ཁབ་ཀྱི་དབང་པོའི་ཕྱོགས་སུ་བྲིས་པ་དགེ་ལེགས་འཕེལ་བར་གྱུར་ཅིག འཁོར་ལོ་འདི་དག་བྱིན་རླབས་དང་གདམས་ངག་མ་ཐོབ་པ་རྣམས་ལ་སྦྱིན་དུ་མི་བཏུབ་པའི་བཀའ་རྒྱ་ཡོད་དོ།། །།